钦定古今图书集成/理学汇编/学行典/第079卷 > 《语赋》魏·陈暄
## 钦定古今图书集成/理学汇编/学行典/第079卷 > 《语赋》魏·陈暄

核生民之要技，实言语以为前；枢机诚为急务，笔札
乃是次焉。拟金人于右阶，称石人于左边，郑侨戎服
而无愧，张仪舌存而理全。惟诺惟辩，何者是与？故知
于时言言，于时语语。若乃辽城崄峻，齐阵交加，燕将
恐惧，汉帝咄嗟；鲁连才吐数句，郦子直御单车。息十里之萦带，贤百万之喧哗。至于兰台静秘，华烛高明；
徐斟桂醑，缓奏秦声。二三朋好，数四才英。既说前贤
之往行，重睹生死之交情。扼腕扺掌，攘袂盱衡。当斯
时也，何者为荣。欲同吃如邓士载，欲作辩似娄君卿。
为守为相并如此，少意少事不成名。